SK เนื้อหอม! “กองทุน MFC – ยรรยง พันธุ์วงศ์กล่อม” เข้าจองซื้อ IPO ก่อนลุยเทรดพรุ่งนี้
SK เนื้อหอม! “กองทุน MFC - ยรรยง พันธุ์วงศ์กล่อม” เข้าจองซื้อ IPO ก่อนลุยเทรดพรุ่งนี้
7 ต.ค. 2563

นายกิตติพันธ์ ภูษณวรรณ กรรมการผู้จัดการอาวุโส บล.โกลเบล็ก ในฐานะผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนของบริษัท ศิรกร จำกัด (มหาชน) หรือ SK กล่าวว่า จากความแข็งแกร่งทางธุรกิจ ส่งผลให้กระแสตอบรับในการจองซื้อหุ้นประสบความสำเร็จเกินคาด ล่าสุด ปรากฏรายชื่อกลุ่มนักลงทุนที่เข้ามาซื้อหุ้น SK ได้แก่ บริษัทหลักทรัพย์จัดการกองทุน (บลจ.)เอ็มเอฟซี (MFC) จำนวน 20,000,000 หุ้น และนายยรรยง พันธุ์วงศ์กล่อม จำนวน 5,000,000 หุ้น จากหุ้น IPO ทั้งหมด 115,348,120 หุ้น
สาเหตุที่กลุ่มนักลงทุนดังกล่าวเข้ามาลงทุน เนื่องจาก SK เป็นหุ้นที่มีศักยภาพและพื้นฐานการเติบโตที่แข็งแกร่ง และมีนโยบายในการจ่ายเงินปันผลต่อเนื่อง โดยจะเห็นจากในช่วง 5 ปีที่ผ่านมา บริษัทฯมีความสามารถในการจ่ายปันผลไปแล้วกว่า 300 ล้านบาท ซึ่งสูงกว่านโยบายปันผลของบริษัทฯที่จ่ายไม่ต่ำกว่า 50% ของกำไรสุทธิ  ประกอบกับหากพิจารณาจากอัตราส่วนราคาต่อกำไรสุทธิ (P/E Ratio) ที่ 8 เท่า ในขณะปัจจุบัน P/E Ratio ของบริษัทเทียบเคียงอยู่ที่ 11.38 เท่า ซึ่งต่ำกว่ากลุ่มอย่างมาก
ด้านนายเอกจักร บัวหภักดี กรรมการผู้จัดการ บริษัท แคปปิตอล วัน พาร์ทเนอร์ จำกัด เปิดเผยในฐานะบริษัทที่ปรึกษาทางการเงิน กล่าวว่า SK จะเข้าซื้อขาย ในตลาดหลักทรัพย์เอ็ม เอ ไอ (mai) ในหมวดวัสดุก่อสร้าง วันพรุ่งนี้ (8 ต.ค.) โดยเชื่อว่าหุ้นดังกล่าว จะได้การตอบรับที่ดีจากนักทุน เนื่องจาก “ศิรกร” เป็นหุ้นที่มีศักยภาพความแข็งแกร่งทางธุรกิจ มีโรงงานผลิตและจัดจำหน่ายคอนกรีตอัดแรง 6 แห่ง ที่สามารถกระจายการรองรับ และขยายงานได้ครอบคลุมพื้นที่ทั่วทุกภูมิภาคของประเทศ
ประกอบกับการที่กลุ่มบริษัทฯมีประสบการณ์ในกลุ่มอุตสาหกรรม ยาวนานกว่า 30 ปี ยิ่งเป็นเครื่องการันตี ที่สะท้อนให้เห็นถึงศักยภาพความเชื่อมั่นของกลุ่มลูกค้า ทั้งภาครัฐและเอกชน โดยเฉพาะการไฟฟ้าส่วนภูมิภาค (กฟภ.) จนเป็นที่ยอมรับ ในการเข้าประมูลงานของทุกภาคส่วนได้อย่างต่อเนื่อง
“แม้ว่าในช่วงครึ่งปีแรกที่ผ่านมา บริษัทฯได้รับผลกระทบในการเรื่องการส่งมอบของ ซึ่งเป็นผลจากมาตรการล็อกดาวน์ (Lockdown) แต่ก็เชื่อมั่นว่าในครึ่งปีหลังภาพรวมของบริษัทฯจะกลับมาฟื้นตัวเช่นเดิม เนื่องจากยังมีงานที่รอการส่งมอบอีกกว่า 10 โครงการ คิดเป็นมูลค่างานในมือ (Backlog) เกือบ 160  ล้านบาท ซึ่งทยอยรับรู้เกือบทั้งหมดภายในปีนี้ อีกทั้ง ณ สิ้นไตรมาส 2/2563 มีอัตราหนี้สินที่มีภาระดอกเบี้ยต่อทุนเพียง 0.17 เท่า ทำให้เห็นถึงสภาพคล่อง และความแข็งแกร่งทางการเงินของบริษัทฯ”
ทั้งนี้ ในฐานะบริษัทที่ปรึกษาทางการเงิน มองว่า หุ้น SK จะเป็นหนึ่งใน Growth Stock ที่สร้างผลตอบแทนที่ดีให้กับผู้ถือหุ้นและนักลงทุน เนื่องบริษัทฯมีศักยภาพในขยายการลงทุนเพื่อต่อยอดการเติบโตในอนาคต และยังสำคัญ SK มีโอกาสการเติบโตตามนโยบายโครงสร้างพื้นฐาน ด้านอุตสาหกรรมพลังงาน จากการลงทุนของภาครัฐบาล เพราะ SK เป็นผู้ดำเนินธุรกิจผลิตและจำหน่ายผลิตภัณฑ์คอนกรีตอัดแรง และให้บริการรับเหมาก่อสร้างสายส่งและสายจำหน่ายไฟฟ้าและงานรับเหมาก่อสร้างโยธา เฉพาะทาง ที่ต่อยอดโครงสร้างพื้นฐานด้านพลังงานได้ชัดเจน